钦定古今图书集成/理学汇编/文学典/第079卷 > 王𬞟〈谊 楙 德文 敄〉
## 钦定古今图书集成/理学汇编/文学典/第079卷 > 王𬞟〈谊 楙 德文 敄〉

按《苏州府志》：“𬞟字信伯，其先福清人。唐水部郎棨，时
号人瑞，有《麟角集》。八世孙伯虎，嘉祐进士，与苏黄倡
和。从弟仲举，刚介励学，不徇时好，徙家吴之震泽，生
𬞟出为世父伯起后。伯起受经王安石，游曾公亮父
子间，学文于子固，题所居曰‘酉室’，有诗曰《唱道野集》。
二程在洛，伯起遣𬞟往从之，遂为河南高弟。通《春秋》”，
视杨时犹为后进，时亦谓后来师门成就者惟𬞟耳。
三舍法行，遂不就举。绍兴初，高宗幸平江，知府孙佑
言𬞟素行高洁，有忧时爱君之心。丞相赵鼎以闻，补
右迪功郎，除正字兼史馆校勘。受诏，条具贼退利害，
𬞟奏“治本三事：曰正心、诚意，曰辨君子小人，曰消朋
党。上为辅臣。曰𬞟起草茅，而议论进止，若素官于朝
者。大抵儒者能通世务，乃为有用。”预修《神宗实录》，优
诏奖谕，朱震、胡安国、尹焞皆举以自代。安国论荐尤
力，谓其学有师承，识通时务，使司献纳，必有补益。迁
著作佐郎、通判常州，主管台州崇道观。以忤秦桧夺
官。久之，复畀祠，引年致仕，卒，年七十二。𬞟识虑精微，
议论平易。既老，作《论语集解》，未成，合文集为四卷，章
宪及陈长方、杨邦弼皆其门人也。嘉熙元年，知府王
遂祠之学宫。宝祐里人立像震泽乡校，以长方、邦弼
配食，号“三贤。”子大本，朝请郎；大中，儒林郎。侄谊，字正仲，师事杨邦弼，以学行鸣于时。秦桧当国，忌天下能
者，谊作《罢相论》以刺之。桧怒，贬象州。十年乃归，遂不
仕。有《春秋类书》并文集。从子楙，字勉夫，早孤，奋学事
母。母殁，以不逮养，不肯预乡荐。有《野客丛书》。子德文，
字周卿，尝注魏鹤山《渠阳诗》，官承节郎。子敄，字行父，
终日清坐，不闻謦欬，童竖入见，亦敛容而起。著《云峤
类要》，纪事极该博。